Ionity vil skrue lynladning op på 600 kW

Inden for det næste års tid vil ladeoperatøren opsætte lynladere med en ladekapacitet på 600 kW, næsten dobbelt op på hastigheden af deres hurtigste nuværende lynladere. Det fortæller Ionity CEO Jeroen van Tilburg i en video, hvor han taler med Mercedes-Benz Mobility CEO Franz Reiner.

– Jeg er ret sikker på, at opladning med tiden bliver lige så nemt som at tanke bilen. Hele branchen er overbevist om, at vi kan få det ned på under 10 minutter, siger han blandt andet i videoen.

Tilburg uddyber, at de arbejder sammen med hardwarepartnere for at udvikle ny teknologi, der kan gøre en ladehastighed på 600 kW muligt.

six and a half minutes in: #bombshell time#IONITY working on bringing 600 kW w/ their hardware partners to market…
#WHEN https://t.co/sCeXWqLDcv
— Felix Hamer • electricfelix (@electricfelix) January 27, 2025

I øjeblikket findes der dog ikke én eneste elbil på markedet, der vil kunne udnytte den ekstremt høje ladehastighed. Tættest på kommer de relativt få biler, der er bygget på 800 volt teknologi, men selv disse topper på omkring 350 kW.

Tilburg fortæller, at man de seneste syv år har fokuseret på at etablere Ionity langs trafikerede langdistance-ruter. Ionity har i dag 4.500 lynladere fordelt på 696 stationer i Europa. Den maksimale ladehastighed er på 350 kW. Nu er det tid til at gå ind i næste fase og et nyt segment:

– Langdistancerejser udgør kun omkring 10 procent af kundernes behov. Nu kan lynladning også spille en rolle i andre segmenter, som bymiljøer, offentlige parkeringspladser og destinationer. Det kan give elbilsejere øget tryghed ved at gøre opladning af elbiler mere tilgængelig og almindelig, siger Tilburg om den fremtidige strategi.

Jeroen van Tilburg var indtil sidste år i april ansvarlig for Teslas Supercharger-ladenetværk i Europa. Tesla planlægger at introducere V4 Supercharger-stationer i 2025, som vil kunne levere op til 500 kW opladningseffekt. I USA er Tesla indenfor de seneste dage begyndt at firmwareopdatere V4 Superchargerne, så de kan levere op til 350 kW.

Læs også: Tesla løfter ladeeffekten til 500 kW.

Ionity vil skrue lynladning op på 600 kW