Clever indgår stor aftale med Ionity

Det bliver nu både nemmere og billigere for danske elbilister at lade op på farten gennem Europa. Clever har nemlig landet en stor aftale med Ionity, der giver Clever One-kunder adgang til 3.800 lynladepunkter i ni europæiske lande til en fast pris på 3,75 kroner pr. kilowatt-time. I Danmark kan kunderne desuden lade på Ionitys netværk uden at betale ekstra.

Samarbejdet betyder, at Clever One-brugere fra i dag kan rulle ud på Europas motorveje uden at bekymre sig om ekstra apps, uklare priser eller ekstra abonnementer. Med blot én app eller ladebrik i lommen er de klar til at tanke strøm på alt fra sommerferier i Sydfrankrig til skiture i Norge.

– Vores kunder har længe efterspurgt en enkel og økonomisk attraktiv løsning til at lade på farten i Europa. Det får de nu, siger Mathias Langkilde Sukstorf, der er ansvarlig for strategiske partnerskaber hos Clever. Han fremhæver, at aftalen samler adgangen til Europas største lynladenetværk i én samlet løsning – og at det gælder på tværs af nogle af danskernes mest populære feriedestinationer.

Herhjemme får Clever One-kunder samtidig fri adgang til Ionitys 102 lynladepunkter, der er strategisk placeret langs motorveje og ved knudepunkter som Storebæltsbroen, Lillebælt og Billund.

Stærkt netværk i hele Europa

De lande, der i første omgang er omfattet af aftalen, tæller blandt andre Tyskland, Frankrig, Norge, Sverige og Italien – lande, hvor mange danskere hvert år kører på ferie. Clever lover, at flere lande kan blive tilføjet fremover, hvis efterspørgslen er der.

I praksis finder kunderne de nye ladepunkter ved at aktivere funktionen ”Andre ladepunkter” i Clevers app og vælge Ionity. Opladning i Europa bliver afregnet på den almindelige Clever-faktura i danske kroner.

Har man et forbrugsbaseret produkt fra Clever – som Clever Box eller Clever Go – kan man også lade hos Ionity. Dog til en lidt højere pris på henholdsvis 4,99 kroner pr. kilowatt-time i Danmark og 5,49 kroner i de ni europæiske lande.

Den nye aftale træder i kraft i dag, den 9. april 2025. Clever har for nyligt indgået en lignende roaming-aftale med Stella.

Clever indgår stor aftale med Ionity