Ionity tænder for 500 kW lynladere

Ionity har trykket speederen i bund. Ladeoperatøren har netop åbnet sin første station med vanvittige 500 kW pr. ladepunkt – og ja, det er en markant opgradering fra de 350 kW, Ionity hidtil har tilbudt. Det betyder i praksis kortere ladestop, hurtigere rejser og bedre udnyttelse af den næste generation elbiler, der kan sluge strøm som aldrig før.

Stationen står i Elverum i Norge, blot et par timers kørsel fra den svenske grænse, og fungerer som Ionitys første rigtige test af en ny, fælles effektarkitektur. Her står seks spritnye ladepunkter klar med 500 kW, flankeret af yderligere to på 400 kW.

Det nye setup er bygget i samarbejde med den polske hardwareproducent Ekoenergetyka, som nu også bliver en del af Ionitys kapløb mod stadig hurtigere opladning. Den italienske producent Alpitronic – som Ionity allerede har annonceret et større samarbejde med – leverer udstyr på helt op til 600 kW, men Ekoenergetykas teknologi bliver den første, der testes i rigtig drift.

Næste spørgsmål er næsten givet: Hvornår kommer 500+ kW til Danmark? Ionity har endnu ikke meldt noget officielt ud.

Tesla åbnede for sin første 500 kW Supercharger v4 i oktober måned i Redwood City, Californien. Mens 500 kW stadig er sjældent, er der flere 400 kW lynladere i Danmark. Både Fastned, Norlys og Circle K har enkelte ladere rundt om i landet.

Ionity tænder for 500 kW lynladere