Ionity skruer ladeeffekten op på 600 kW

Lynladning har længe været et af de vigtigste argumenter for – og imod – elbilen. Nu hæver Ionity barren markant: Netværket har sat sine første offentlige 600 kW-ladere i drift. Det er næsten en fordobling af den effekt, de fleste i dag forbinder med de hurtigste standere på 350 kW.

De nye ladere er taget i brug ved Ionitys station i Sorgues i det sydlige Frankrig langs motorvej A7. Her er der installeret seks nye ladestandere baseret på Alpitronics HYC1000-teknologi. Ifølge Ionity kan kompatible biler hente op til 300 kilometers rækkevidde på under otte minutter.

Det er muligt, fordi hver station er koblet til et effektskab på op til 1.000 kW – altså en hel megawatt – som fordeles dynamisk mellem ladestanderne. Hvis kun én bil lader, kan den i teorien få op til 600 kW. Lader flere samtidig, deles effekten intelligent mellem bilerne.

Det er et kvantespring fra de 350 kW, som i dag er standarden på mange af Ionitys stationer.

Men der er en vigtig detalje: Kun ganske få elbiler på markedet kan i dag udnytte 600 kW. Teknologien er i høj grad fremtidssikring – og en klar indikation af, hvor udviklingen bevæger sig hen.

6.000 lynladere – og 100+ i Danmark

Samtidig med lanceringen af 600 kW-laderne har Ionity rundet en anden milepæl: Netværket tæller nu mere end 6.000 lynladepunkter fordelt på 24 europæiske lande.

I Danmark er der i dag omkring 114 Ionity-ladepunkter – typisk på mellem 150–350 kW. I Sverige er der enkelte 400 kW ladepunkter. I Norge har Ionity sat 500 kW ladere op. Hvornår 600 kW-standerne lander i Skandinavien, er endnu ikke meldt ud.

Udbygningen kommer kort efter, at Ionity har justeret priserne ned i flere lande. Kombinationen af lavere priser og højere effekt er ikke tilfældig. Elbiler, der lanceres netop nu, får stadig højere ladeeffekt. Batterierne kan tage imod mere strøm hurtigere, og dermed bliver ladetiden på lange ture stadig mindre afgørende.

Ionity skruer ladeeffekten op på 600 kW